DA Den Europæiske Unions Tidende C 352/6

Høringskonsulentens endelige rapport (1)

Sag COMP/39.315 — ENI

2010/C 352/09

Baggrund

Sagen omhandler ENI Spa's (»ENI«) adfærd på markedet for transport af gas til Italien og markederne for levering af gas i Italien. Ifølge Kommissionens foreløbige konklusioner kan ENI have misbrugt sin dominerende stilling, jf. artikel 102 i TEUF, ved at gennemføre en kompleks strategi, der har resulteret i, at der er blevet nægtet adgang til de gastransportinfrastrukturer - TAG-, TENP- og Transitgasrørledningerne — der fører gas ind i Italien, og som virksomheden kontrollerer i fællesskab med udenforstående virksomheder. Denne strategi kan have antaget følgende former: konkurrenterne er blevet nægtet adgang til transportnettenes ledige kapacitet (kapacitetshamstring), adgangen er blevet givet, men har været ubrugelig (kapacitetsforringelse), og investeringerne i ENI's internationale transmissionsrørledninger er blevet begrænset af strategiske årsager (strategisk underinvestering).

Sagsforløb

Kommissionen indledte på eget initiativ en undersøgelse i denne sag. Efter et kontrolbesøg og andre undersøgelsesskridt indledte Kommissionen en procedure i 2007. En klagepunktsmeddelelse blev vedtaget den 6. marts 2009 og efterfølgende fremsendt til ENI.

Efter fremsendelsen af klagepunktsmeddelelsen fik ENI adgang til sagsakterne på dvd'er. ENI rejste derefter et antal procedurespørgsmål vedrørende aktindsigtenh. ENI klagede især over behandlingen af fortrolige oplysninger i sagen og påstod, at der var fraklippet så mange oplysninger i dokumenterne, og at sammendragene var så mangelfulde, at det var umuligt at forstå indholdet fuldt ud. Som følge heraf anmodede ENI mellem april og september 2009 flere gange om yderligere adgang til sagens dokumenter, navnlig i dokumenter fra ovennævnte transportvirksomheder under fælles kontrol. Nogle af disse anmodninger blev imødekommet, men de fleste blev afvist. For at give ENI større adgang til de fælles kontrollerede virksomhedernes redigerede oplysninger, blev der iværksat en datarumsprocedure med de virksomheder, der indvilligede heri.

ENI anmodede ikke kun om yderligere aktindsigt, men anmodede i forbindelse hermed flere gange om en udsættelse af fristen for at svare på klagepunktsmeddelelsen, hvilket jeg tillod blandt andet for at organisere datarumsproceduren og for at kunne behandle alle ENI's anmodninger om frigivelse af redigerede oplysninger.

Tre dage før den mundtlige høring tillod jeg efter anmodning herom, at en virksomhed, der er aktiv inden for gastransportsektoren, blev betragtet som interesseret tredjepart.

Den mundtlige høring fandt sted den 27. november 2009. Den eneste tredjepart, der havde lov til at overvære procedurerne, mødte ikke op.

Tilsagnene og udkast til afgørelse

I sit svar til klagepunktsmeddelelsen og på den mundtlige høring bestred ENI, at den påståede praksis skulle have fordrejet konkurrencen. Ikke desto mindre indledte ENI efter den mundtlige høring drøftelser med Kommissionen om eventuelle tilsagn vedrørende de i klagepunktsmeddelelsen nævnte betænkeligheder. Den 4. februar 2010 fremsendte ENI disse tilsagn til Kommissionen. I tilsagnene tilbød ENI at afhænde sine aktier i de virksomheder, der er forbundet med TAG-, TENP- og Transitgasrørledningerne, til en passende køber, der er uafhængig af og ikke forbundet med ENI, og som ikke umiddelbart giver anledning til konkurrencemæssige betænkeligheder. Det foreslås i tilsagnene, at TAG først afhændes til et offentligt organ, der kontrolleres af de italienske myndigheder.

Den 5. marts 2010 offentliggjorde Kommissionen i medfør af artikel 27, stk. 4, i forordning (EF) nr. 1/2003 (2) en meddelelse i Den Europæiske Unions Tidende med en sammenfatning af problemstillingen og tilsagnene og en opfordring til interesserede tredjeparter til inden for en måned at fremsætte bemærkninger til meddelelsen. Der blev modtaget i alt 14 svar, navnlig fra befragtere, nogle vertikalt integrerede transportselskaber og to regulerende myndigheder.

Kommissionen underrettede ENI om markedstestens udfald. Den 10. maj 2010 fremsendte ENI uddybende oplysninger som svar på tredjeparternes bemærkninger. Efter yderligere udveksling af oplysninger med Kommissionen fremsendte ENI den 8. juli 2010 en ændret version af tilsagnene.

På baggrund af de ændrede tilsagn er Kommissionen nu nået til den konklusion, at proceduren bør afsluttes, jf. artikel 9 i forordning (EF) nr. 1/2003.

ENI har over for Kommissionen erklæret at have haft tilstrækkelig adgang til de oplysninger, selskabet fandt nødvendige for at kunne foreslå tilsagn, der kan imødegå de af Kommissionen påviste problemer.

Høringskonsulenten har ikke modtaget yderligere anmodninger eller klager i denne sag — hverken fra den pågældende partn eller fra tredjeparter.

I lyset af det ovenstående finder jeg, at retten til at blive hørt er blevet tilgodeset i denne sag.

Bruxelles, den 13. september 2010. Michael ALBERS

(1) I henhold til artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager (EFT L 162 af 19.6.2001, s. 21).

(2) I det følgende henviser alle artikler til forordning (EF) nr. 1/2003.